San Lucas 2
I ralaxbal i Jesus
1Che tak i 'ij-le, are i 'atz laj 'atol tzij are i ma Augústo César. Ire xresaj li jun 'atbal tzij chi 'is ca tz'ibax qui bi i winak pa qui tinimit, ronojel tak i tinimit chi 'o pu'ab ire. 2Ile are i nabe rakan chi xu 'an i 'atbal tzij-i. Are xu 'an ile, are i ma Cirénio are i gobernador pa jyub Síria. 3Conojel i winak 'is que 'e 'uri chu tz'ibaxic qui bi pa tak tinimit pa je petnak wi i catit qui mam. 4-5I ma Jose, jekel pa tinimit Nazaret, chi u cwenta i Galiléa. Ire, u muk u xiquin can i rey mam David. Rumal i 'atbal tzij chi xel lok, 'o ni u chac ca 'e pu tinimit pa alaxnak wi i mam David ujer. I tinimit-le are i Belen, u cwenta i jyub Judéa. Xe 'e 'uri i ma Jose pa Belen junam ru' i al-Mariy chi yatal chic che chi rixokil. Are xe 'ec, i al-Mariy iwab winak chic. 6Are je 'o pa tinimit Belen, xu rik u 'ij chirij i ali-le; 7chila xq'uiji wi i nabe rac'al, ral ala. Ique n-xqui rik ti qui q'uijibal pa meson, rumal-i i al-Mariy xa xu pasij i rac'al pa tak c'ul, y xu cotz'ba pu waybal chicop.
Wach xu bij i ángel chique i je aj yu'ul chij
8Nakaj che i tinimit Belen, je 'o juban aj chajil chij pa tak 'es, que tijin chu chajixic qui chij cha'ab. 9Xak te'et, jun ángel re i Kajwal Dios xwinakir chiquiwach. Xak i u chomal i Kajwal Dios lic ca walch'in chiquij chiquiwach. Ique lic xqui xij quib. 10I ángel xu bij chique:
—Mi xij iwib. Yin xa col in bij jun 'utz laj tzij chiwe chi 'is que quicot ni winak rumal. 11Wo'or xalax jun Toliwe pa Belen, chi u tinimit can i mam David ujer. Are i chatal rumal i Dios: i CRISTO, chi Kajwal. 12Are i c'utbal-re chiwe chi katzij i quin bij, we qui tzucuj, qui rik ni ac'al cotz'bam pa jun u waybal chicop, pasim pa tak c'ul. (Queje ile xu bij i ángel chique.)
13Are xo'on ile, xak te'et xe winakir uq'uial ángel aj chicaj ru' i jun. Ique, que tijin chu cojic u 'ij i Dios; xqui bij:
14"¡Chocsax u 'ij i Dios chila chicaj!
Chuxlan qui c'ux i winak chuwach i jyub ta'aj,
chi je u chom ire," xqui bij i ángel.
15Are xqui bij ile, xe tzalij chic chicaj; te'uri i aj chajil chij xqui bij chiquiwach:
—Jo pa Belen, cakilbej re wach i xa 'anic chi u 'alijinsam i Kajwal Dios chake —xqui bij.
16Te'uri i je aj chajil chij xe 'e pa'anem c'a Belen. Are xe uponic, xqui rik i al-Mariy ru' i ma Jose, xak i ac'al cotz'bam pu waybal chicop. 17Are xquilo xqui bij chique i je 'o chila wach i u bim i ángel chirij i ac'al-le. 18Conojel i xe tawic lic xqui bisoj wach i xbix chique cumal i je aj chajil chij. 19I al-Mariy to' xu ta wach i xqui bij. Xu c'ol i qui tzij pu c'ux; to' xu ch'obo. 20I je aj chajil chij xe tzalij chic pa i je petnak wi. Are xe 'ec, que tijin chu cojic u 'ij i Dios; xqui bij chi lic nim u 'ij, rumal ronojel i qui tom, xak i quilom. Xe'elok lic katzij pacha i u bim i ángel chique.
Wach u jachic i ac'al Jesus che i Dios
21Xel wajxakib 'ij, xqui coj i retal+ que i aj Israel winak che u ch'acul i ac'al; are 'uri xqui ya pu bi A-JESUS. Are u bi ile chi bital che i al-Mariy rumal i ángel, are c'a maja ca q'uiji i yobil chirij.
22Are xtz'akat u 'ij i ixok Mariy, xe 'e pa Jerusalen, quiqui 'anbej rawasil re u walijic, pacha cu bij i ujer 'atbal tzij re i mam Moises. Xe 'e chu jachic i ac'al che i Kajwal Dios. 23Queje xqui 'an ique ile rumal i tzij-i chi tz'ibtal can chupam u 'atbal tzij i Kajwal Dios; queje iri cu bij: "Are calax i nabe ac'al, we ala, 'o u chac ca jach na pu'ab i Dios." Queje ile tz'ibtal canok. 24Rumal 'uri, xe 'e chu sujuxic queb palomax o xi n-taj, queb ixcucu, pacha i cu bij u 'atbal tzij i Kajwal Dios.
25'O jun mam jekel chila pa Jerusalen, mam Simeon u bi. Ire 'utz laj mam, lic u yom rib pu'ab i Dios. Ire roy'em chic i tobal que i aj Israel winak. I mam-le, lic 'o u Tewal i Dios ru'. 26Rumal u Tewal i Dios, reta'am chi n-ca cam ta tan, c'a cril ni u wach i Tolque, i jun chi u bim i Kajwal Dios cu tak na lok. 27I mam-le xoc pa rachoch i Dios, uc'am rumal u Tewal i Dios. Are 'uri i ma Jose i ati Mariy xak qui c'amom bi i a-Jesus pa rachoch i Dios, chu 'onquil che pacha i tz'ibtal can chupam u 'atbal tzij i mam Moises. 28Are 'uri i mam Simeon xu 'aluj i ac'al pu 'ab, xu c'amwaj che i Dios, y xu bij:
29Wo'or, Wajwal Dios, xuxlan in c'ux; a 'anom na, pacha a bim chwe; we cawaj, chin camok.
30Xuxlan in c'ux man wilom chic wach i tobal-ke a yijbam.
31Conojel i winak chuwach i jyub ta'aj, a yijbam wach i tobal-que.
32I tobal-que chi a yijbam, que'el chique i ne te aj Israel winak pacha sak petnak piquiwi.
Y yoj, chi oj aj Israel, oj a winak yet, cocsax ni ka 'ij rumal wach a 'anom.
(Queje ile xu bij i mam Simeon.)
33I ma Jose, xak i u chuch i a-Jesus, xqui bisoj wach i xqui ta, chi xbix chirij i ac'al. 34I mam Simeon xu tz'onoj i 'utz re i Dios piquiwi. Are 'uri xu bij jun tzij che ixok Mariy, chi u chuch i ac'al. Xu bij:
—I ac'al-i, yatal chakaxol man cu 'alijinsaj na pachin je re i Dios, xak pachin ne te re. Rumal ire, je q'ui ni aj Israel que totaj na, xak je q'ui xa que tzak pa tojpen rumal. I ac'al-i col u c'utu u cho'ab i Dios, tobal na que i winak, xui-ri, je q'ui quiqui xutuj ni tobal-que le. 35Queje ile, quiqui 'alijinsaj na wach i mer qui nojbal. Xui-ri yet, coc i bis pa c'ux pacha ch'ich' coc ru' awanima. (Queje ile xu bij i mam Simeon che.)
36Xak 'o jun tit 'o chila, tit An u bi, chi ajbil u tzij i Dios. Ire u mi'al i ma Fanuel, chi u muk u xiquin can i mam Aser. I tit An-le, nim laj winak chic. Are c'a ali, xc'uli'ic, y xcuc'aj quib wukub junab ru' i rachijil. 37Te'uri, xmalcanij canok, y 'o chic ochénta y cuátro junab che. Ire n-kas ta xel pa rachoch i Dios, ca tijin chu cojic u 'ij i Dios chi pa'ij, chi cha'ab; 'olic n-cu tij ti u wa xa rumal u tz'onoxic che i Dios. 38Are 'uri ire-le xtejeb pan cu' i u kajaw i u chuch i a-Jesus, y xu tioxij che i Dios rumal i ac'al-le. Te'uri xu paxsaj u tzijol i ac'al chique conojel ni'pa i aj Israel winak chi coy'em i quelsaxic piqui'ab i aj Róma+ .
39I ixok Mariy, i ma Jose, are xe utzin chu 'onquil pacha usuc' u 'atbal tzij i Kajwal Dios, xe tzalij 'uri pa qui tinimit Nazaret, chi pa jyub Galiléa. 40Chila xq'uiy wi i ac'al; xq'uiji u cho'ab, xq'uiji u nojbal, xak i rutzil i Dios lic 'o puwi.
Wach xu 'an i a-Jesus chiquixol i mam'ib pa rachoch i Dios
41I u kajaw i u chuch i a-Jesus, ronojel junab que 'e pa Jerusalen chi rilic i nima'ij páscua+ . 42Are 'o cablajuj junab che i a-Jesus, xe 'e pa Jerusalen, pacha 'ax quiqui 'an wi pa nima'ij. 43Xq'uis i nima'ij, xe tzalij lok, xui-ri, xcanaj i a-Jesus pa Jerusalen. I u kajaw u chuch n-xqui na taj we xcanaj canok; 44xqui bij ique, xa teren li cu' i rachi'il. Xqui ch'ij jun 'ij, to' queje ile xqui ch'ob ique. Te'uri xqui jek u tzucuxic chiquixol i rachalal, tak i je rachi'il, 45y n-xqui rik taj. Rumal-i xe tzalij chic chu tzucuxic pa Jerusalen. 46Xic'aw urox 'ij, te'uri xqui rik pa rachoch i Dios. Are xqui riko, ire cul cu' i je tijonel re i ujer tzij pixab, ca tijin chu tayic qui tzij, xak 'o i tzij cu tz'onoj ire chique. 47Conojel i xqui ta wach i xu bij, lic xqui bisoj u nojbal, wach u tzalixic u wach xo'on che i qui tzij. 48I u kajaw i u chuch, are xquil u wach, lic xqui bisoj. I u chuch xu bij che:
—Wac'al, ¿wuchac queje xa 'an ile chake? Yin, ru' a kajaw, lic xoj c'achir cha tzucuxic —xu bij.
49—¿Wuchac xa ipa xin i tzucuj wi? —xu bij i a-Jesus chique. ¿N-iweta'am ta ba ri, chi yin 'o i quin 'an pa rachoch in Kajaw? —xcha.
50Ique n-xqui ta ti usuc' wach i xu bij chique. 51Te'uri i a-Jesus xa 'e cu' pa tinimit Nazaret; chila xcojon chique pacha 'ax co'on wi. I u chuch xu c'ol pu c'ux ronojel wach i 'antalic. 52I a-Jesus ca tijin u q'uiyic, xak ca tijin u q'uiyic u nojbal; wach i xu 'ano, i Dios 'utz xrilo; xak i winak, 'utz xquilo.